ZDRUŽENIE PODNIKATEĽOV SLOVENSKA

ENTREPRENEURS ASSOCIATION OF SLOVAKIA
ČLEN EURÓPSKEJ KONFEDERÁCIE ASOCIÁCIÍ MALÝCH A STREDNÝCH PODNIKOV

V Bratislave, dňa 11. 02. 2011
Stanovisko ZPS k návrhu novely zákona o ochrane osobných údajov
(ukončené medzirezortné pripomienkové konanie dňa 31.12.2010)

1. ZPS vyjadruje rozhodný a zásadný nesúhlas s predloženým návrhom novely zákona. Návrh vyvolal neobvyklý rozsah kritiky dotknutých subjektov zo všetkých sfér, štátnych inštitúcií, podnikateľských subjektov i neziskových organizácií z dôvodu ukladania nadmerných administratívnych povinností a zvyšovania nákladov bez adekvátneho zlepšenia uvádzaného cieľa.

2. ZPS upozorňuje, že návrh nerešpektuje legislatívne pravidlá vlády SR, podľa ktorých sa novelizácia robí pri zmenách menšieho rozsahu. Predložený návrh obsahuje 71 novelizovaných bodov, pričom samotný zákon č. 428/2002 Z. z. má 58 paragrafov. V tomto prípade bolo potrebné vypracovať nové znenie zákona.

3. ZPS zásadne nesúhlasí s predkladateľom, že návrh zákona nebude mať vplyv na podnikateľské prostredie. Vyčíslený dopad na štátny rozpočet na rok 2011 v čiastke 800 eur je zavádzajúci  (podobne i ďalšie roky).

4. ZPS upozorňuje, že návrh zákona pridáva ďalšie povinnosti nad rámec legislatívy EÚ, čo je v rozpore s Programovým vyhlásením vlády znižovať administratívne požiadavky na podnikateľskú sféru.

5. ZPS so znepokojením konštatuje, že sa predkladateľovi priznávajú rozsiahle intervenčné a vyšetrovacie právomoci, ktoré prislúchajú iba orgánom činným v trestnom konaní, v určitých prípadoch ešte vyššie (napr. povinnosť zabezpečiť dôkazy voči sebe samému, čo je v rozpore s Ústavou SR).

6. ZPS nesúhlasí s príklonom k sankčnému charakteru nových ustanovení pred prevenčným charakterom. O tom svedčí „invencia“ v náraste počtu správnych deliktov na 91 z terajších 20 a takmer bezhraničné zvyšovanie pokút, násobne prevyšujúce pokuty v správnom konaní, pričom pokuty možno ukladať i za nesplnenie povinností, ktoré zákon výslovne neukladá, resp. nedefinuje.

7. ZPS považuje za neprípustnú právomoc predkladateľa vstupovať on-line do informačných systémov prevádzkovateľov, čo môže ohroziť informačnú bezpečnosť. Neopodstatneným sa javí tiež umožnenie prístupu dotknutých osôb do priestorov na spracúvanie údajov a možnosť nahliadania do osobných počítačov. 

8. ZSP považuje za neprípustné obmedzovanie práv zmluvnej voľnosti vzťahov, napr. podľa  ustanovení Obchodného zákonníka.

9. ZPS žiada predkladateľa, Úrad vlády SR, aby stiahol návrh novely zákona pripravený v gescii Úradu na ochranu osobných údajov z legislatívneho procesu. Bude potrebné pripraviť znenie nového zákona, ktorý by vzhľadom na tendenciu narastania byrokracie a prisvojovania sa nadmerných právomocí štátneho orgánu, ktoré vyvolávajú neúmerné zvyšovanie materiálnych nákladov a potrebu ďalších ľudských zdrojov nad rámec racionality, bol obmedzený len na základné povinnosti vyžadované komunitárnym právom. Všetky ostatné ustanovenia prekračujúce tento rámec, vrátane už platných ustanovení, by mali byť zo zákona vypustené.

10. K uvedenému navyše ZPS doporučuje zodpovedným orgánom i odbornej verejnosti preštudovať si pripomienky zainteresovaných subjektov z pripomienkového konania, ktoré sú v materiáli celkom s 512 pripomienkami a v rozsahu textu 110 strán.

ZPS je prvé záujmové združenie súkromných podnikateľov v modernej histórii Slovenska.  Vo svojej činnosti presadzuje nasledujúce priority: 

· nedotknuteľnosť súkromného vlastníctva

· znižovanie daňového a odvodového zaťaženia

· právny štát s jednoduchou legislatívou 

· liberalizáciu ekonomiky  

· zamedzenie neúmerného rastu štátnej byrokracie 

· zmenu pohľadu verejnosti na súkromný sektor s hlavným cieľom odstrániť jeho kriminalizáciu 

Za zverejnenie správy ďakujeme. 

